b'\n_START_ARTICLE_\nErnst Johann von Biron\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nBiron oli vuodesta 1718 silloisen Kuurinmaan herttuattaren Annan kamariherra Riiassa. H\xc3\xa4nen vaimonsa Benigna oli Annan hovinainen. Bironista tuli pian Annan rakastaja, ja kun Anna nousi Ven\xc3\xa4j\xc3\xa4n keisarinnaksi 1730, sai Biron hovista vaikutusvaltaisen ylikamariherran aseman. Annan valta luisui Bironille, joka nimitti korkeimpiin virkoihin muita saksalaisia. Ulkopolitiikkaa johti Andrei Ostermann, sotakollegiota Burkhard Christoph von M\xc3\xbcnnich ja kauppakollegiota K. L. von Mengden. Vuonna 1737 Biron valittiin Kuurinmaan herttuaksi. T\xc3\xa4t\xc3\xa4 Bironin aikakautta kutsutaan nimell\xc3\xa4 bironov\xc5\xa1t\xc5\xa1ina (ven. \xd0\xb1\xd0\xb8\xd1\x80\xd0\xbe\xd0\xbd\xd0\xbe\xd0\xb2\xd1\x89\xd0\xb8\xd0\xbd\xd0\xb0, Bironin aika)._NEWLINE_Monet Bironin nimitt\xc3\xa4mist\xc3\xa4 virkamiehist\xc3\xa4 olivat ep\xc3\xa4p\xc3\xa4tevi\xc3\xa4 ja k\xc3\xa4yttiv\xc3\xa4t asemaansa henkil\xc3\xb6kohtaisen varallisuuden kasvattamiseen. Hovin merkitt\xc3\xa4vimm\xc3\xa4t saksalaiset kuitenkin kilpailivat kesken\xc3\xa4\xc3\xa4n katkerasti. Korkeasta asemastaan huolimatta Biron ei yritt\xc3\xa4nyt puuttua hallituksen asioihin eik\xc3\xa4 oppia ven\xc3\xa4j\xc3\xa4\xc3\xa4. Vaikka hallituksen politiikkaa johtivat ven\xc3\xa4l\xc3\xa4iset, vastusti ven\xc3\xa4l\xc3\xa4inen aateli Bironin valtaa. _NEWLINE_Keisarinna Anna m\xc3\xa4\xc3\xa4r\xc3\xa4si vuonna 1731, ett\xc3\xa4 kenest\xc3\xa4 tahansa h\xc3\xa4nen sisarentytt\xc3\xa4rens\xc3\xa4 Anna Leopoldovnan lapsesta voisi tulla vallanperij\xc3\xa4. Biron yritti vahvistaa asemaansa naittamalla poikansa Anna Leopoldovnalle, mutta keisarinna valitsi puolisoksi Braunschweig\xe2\x80\x93Wolfenb\xc3\xbcttelin herttua Anton Ulrichin. Anna Leopoldovna synnytti elokuussa 1740 pariskunnalle pojan. Huonossa kunnossa ollut keisarinna Anna nimitti heti pojan vallanperij\xc3\xa4ksi ja Bironin mahdolliseksi sijaishallitsijaksi._NEWLINE_Kun Anna kuoli 28. lokakuuta 1740, seuraajaksi tuli kaksikuukautinen Iivana VI ja Bironista tuli sijaishallitsija. T\xc3\xa4m\xc3\xa4 j\xc3\xa4rjestely ei kuitenkaan k\xc3\xa4ynyt M\xc3\xbcnnichin johtamalle armeijalle, ja h\xc3\xa4nen johtamansa kaartin upseerit vangitsivat Bironin 9. marraskuuta. Biron tuomittiin kuolemaan, mutta tuomio muutettiin Siperiaan karkotukseksi. Uudeksi sijaishallitsijaksi valittiin lapsikeisarin \xc3\xa4iti Anna Leopoldovna, mutta h\xc3\xa4n ei kyennyt hoitamaan teht\xc3\xa4vi\xc3\xa4\xc3\xa4n ja valta luisui takaisin saksalaisten k\xc3\xa4siin, joita johti nyt M\xc3\xbcnnich. Saksalaiset menettiv\xc3\xa4t valtansa, kun Elisabet teki ven\xc3\xa4l\xc3\xa4isen aatelin ja ulkovaltojen tukemana vallankaappauksen marraskuussa 1741. Bironov\xc5\xa1t\xc5\xa1ina-termi\xc3\xa4 alettiin k\xc3\xa4ytt\xc3\xa4\xc3\xa4 vasta t\xc3\xa4m\xc3\xa4n j\xc3\xa4lkeen, kun Elisabet perusteli kaappaustaan mustamaalaamalla edelt\xc3\xa4jiens\xc3\xa4 mainetta._NEWLINE_Keisari Pietari III kutsui Bironin Siperiasta ja antoi h\xc3\xa4nelle takaisin Kuurinmaan herttuan arvon.'